Predkladacia správa

	Návrh na zrušenie neaktuálnych a duplicitných netermínovaných úloh z uznesení vlády Slovenskej republiky uložených ministrovi vnútra Slovenskej republiky sa predkladá na rokovanie vlády Slovenskej republiky v súlade s plnením úlohy B.2. uznesenia vlády Slovenskej republiky č. 566 zo 16. júna 2004 k správe z kontroly plnenia úloh z uznesení vlády SR splatných v IV. štvrťroku 2003. 

Predkladaný materiál bol spracovaný prehodnotením všetkých  netermínovaných úloh vyplývajúcich z uznesení vlády Slovenskej republiky  uložených ministrovi vnútra za obdobie od roku 1995 vrátane prehodnotenia uznesenia vlády Slovenskej republiky č. 707 zo dňa 
18. augusta 1999, ktorým boli ponechané v platnosti niektoré uznesenia vlády  Slovenskej republiky prijaté do 31. decembra 1994.

	Rezort ministerstva vnútra v predkladanom materiáli navrhol na zrušenie 272 úloh uložených v 236 uzneseniach vlády Slovenskej republiky z dôvodu ich neaktuálnosti a duplicity so všeobecne záväznými právnymi predpismi a s úlohami niektorých ďalších uznesení vlády Slovenskej republiky  za obdobie od  roku 1993 až do roku 2004. 

Materiál bol predmetom medzirezortného pripomienkového konania a predkladá sa bez rozporu. 

Predkladaný materiál nemá finančný, ekonomický a environmentálny vplyv a ani vplyv na zamestnanosť.